Delbo

***Delbo*** (), տեսախաղ-գլուխկոտրուկ, որը մշակվել է ճապոնական *Beyond Interactive* ընկերության կողմից։ Սկզբնապես ստեղծվել է ''Adobe Flash'' տեխնոլոգիայի միջոցով և թողարկվել է ինտերնետային դիտարկիչների համար 2009 թվականին, իսկ հետագայում վերաթողարկվել է *Nintendo DSi*-ի և Android և iOS համակարգերով աշխատող սարքերի համար։

Երկչափ հանելուկ խաղ է, որը հիմնված է նույն տարրերը խմբավորելու մեխանիկայի վրա։ Խաղի սյուժեն պատմում է մի երիտասարդ աղջկա մասին, որը պետք է կոտրի տարբեր գույների գնդակներ, որպեսզի վերամիավորվի իր մահացած սիրեցյալի հետ։

*Delbo*-ն ստացել է խաղային մամուլի զուսպ արձագանքները։ Նրան քննադատել են միապաղաղության և *Magical Drop*-ի, *Puzzle Bobble*-ի և այլ գլուխկոտրուկների հետ նմանության համար, բայց գովել են հետաքրքիր խաղային գործընթացը։

## Խաղի ընթացք
*Delbo,* երկչափանի գլուխկոտրուկ խաղ, որի հիմքում ընկած է նույն տարրերը միասին խմբավորելը։ Խաղադաշտը ուղղանկյուն բաժակ է, որի վերին մասում տարբեր գույների գնդակներ են հայտնվում շարքերով։ Խաղացողի նպատակն է մաքրել դաշտը գնդակներից՝ էկրանի ստորին մասից ուղղահայաց վեր ուղարկելով մեկ գնդակ և խմբավորելով այն նույն գույնի մյուս գնդակների հետ։ Երբ արձակված գնդակը հասնում է իր հետ նույն գույնի թիրախին, նրա հետ շփվող բոլոր նույն գույնի գնդակները անհետանում են։ Եթե խաղացողի գնդակը բախվում է այլ գույնի գնդակի, ապա անհետանում է միայն արձակված գնդակը։ Խաղը համարվում է պարտված, եթե գնդակները հասնում են դաշտի ստորին եզրին։

Գնդակները ուղղահայաց վեր արձակելուց բացի, խաղը հնարավորություն է տալիս դաշտում գտնվող մի շարք գնդակներ ձգել դեպի իրեն: Այս դեպքում խաղացողն իր համար մեծացնում է ռիսկը՝ գնդակներն ավելի մոտեցնելով ներքևի եզրին, բայց միևնույն ժամանակ դա նրան հնարավորություն է տալիս փոխել իրավիճակը դաշտում և ստեղծել ավելի շահեկան համադրություն։

Բացի սովորական գնդերից, դաշտում կան հատուկ «կապող գնդեր», որոնց շուրջը լուսապսակ է փայլում: Նման գնդերը կարող են հեռացնել դաշտից այլ գույնի գնդերը, որոնք հպվում են իրենց: Միաժամանակ 10 կամ ավելի գնդերի ոչնչացումը մեծացնում է «գաղտնի հաշվիչը»: Երբ այս հաշվիչի ցուցանիշը հասնում է առավելագույնին, խաղացողը հնարավորություն է ստանում գործարկել «գաղտնի գունդ», որը, հայտնվելով դաշտում, հեռացնում է էկրանից իր հետ նույն գույնի բոլոր գնդերը։

*Nintendo DSi* պլատֆորմի վրա խաղի տարբերակն օգտագործում է ոչ այնքան տարածված «գրքային» դիրքային ռեժիմ, որի դեպքում պատկերը երկու էկրանների վրա ցուցադրվում է ուղղահայաց դիմանկարային կողմնորոշմամբ, իսկ խաղացողը բուն կցորդը պահում է ինչպես գիրք։ Ընդ որում, խաղը կառավարելու համար օգտագործվում է միայն խաչաձևակը։

## Սյուժե
*Nintendo DSi* տարբերակում խաղն ունի նախապատմություն, որը տեքստի տեսքով ցուցադրվում է խաղացողին նստաշրջանի մեկնարկից առաջ։ Խաղի սյուժեի համաձայն՝ մի երիտասարդ աղջիկ աղոթում էր երկնքին՝ վերադարձնելու իր մահացած սիրեցյալին։ Հերոսուհու աղոթքները լսվեցին, և նրան անսպասելիորեն բոլոր կողմերից շրջապատեցին տարբեր գույների գնդակներ։ Երկնքից մի ձայն ասաց նրան, որ այդ գնդակները ներկայացնում են իր սիրեցյալի մեղքերը, որոնք նա պետք է ջարդի, որպեսզի մաքրի նրա հոգին և վերամիավորվի նրա հետ։

## Մշակում և թողարկում
*Delbo*-ի առաջին տարբերակը ստեղծվել է ''Adobe Flash'' տեխնոլոգիայի միջոցով և թողարկվել է ինտերնետային դիտարկիչների համար 2009 թվականին։ Գեյմդիզայներն ու խաղի գլխավոր հեղինակը Կաձումասա Համամոտոն է։ Որպես պրոդյուսեր հանդես է եկել Հիտոսի Ակասին, իսկ կլավեսինով կատարված երաժշտական ​​նվագակցությունը ստեղծել է Ցուկասա Տավադան։

*Beyond Interactive*-ի մշակողների հայտարարության համաձայն՝ ֆլեշ տարբերակը հաջողություն է ունեցել։ 2010 թվականին *Delbo*-ն փոխադրվել է *Nintendo DSI*-ի համար և  2010 թվականի մարտի 31-ին թողարկվել է *DSiWare* թվային բաշխման միջոցով Ճապոնիայում։ Նոր տարբերակում բարելավվել է գրաֆիկան։ Եվրոպայում և Հյուսիսային Ամերիկայում խաղը թողարկել է Neko Entertainmen-ը 2011 թվականի հունիսի 23-ին։ 2013 թվականի սեպտեմբերի 25-ին թողարկվել է Android-ի տարբերակը, իսկ նույն թվականի հոկտեմբերի 23-ին՝ iOS-ի համար։

## Կարծիքներ
*NintendoLife* կայքի մեկնաբան Զաք Կապլանը Delbo-ն բնութագրել է որպես *Magical Drop*-ի կամ *Ball Fighter*-ի և *Tetris Attack*-ի խառնուրդ։ Նա դրական արձագանք է տվել խաղին և խաղային գործընթացն անվանել է կախվածություն առաջացնող՝ գովաբանելով դրա դինամիկությունը, ինչպես նաև գնդերի շարքերը դեպի իրեն ձգելու հնարավորությունը, որը նա անվանել է «ինքնասպանական»։ Բացասական կողմերից նա նշել է միօրինակությունը և այն փաստը, որ խաղը որևէ կերպ չի պատժում խաղացողին, եթե նա դաշտ է նետում մի գնդիկ, որը չի հպվում նույն գույնի որևէ գնդակի։ Կապլանը խաղի սյուժեն անվանել է «հիասքանչ անհեթեթ»։ *Digitally Downloaded*-ից Մեթ Սեյնսբերին նույնպես լավ է արձագանքել *Delbo* խաղը, թեև նա այն անվանել է «ստանդարտ գլուխկոտրուկ»՝ *Puzzle Bobble*-ի նման խաղային մեխանիկայով։ Նա հայտարարել է, որ խաղն ունի գնի և որակի լավ հարաբերակցություն և խորհուրդ է տվել այն բոլոր արագ գլուխկոտրուկների սիրահարներին։ Լրագրողի կողմից գովասանքի է արժանացել նաև այս ժանրի համար անսովոր երաժշտական ուղեկցությունը, որը նվագվել է կլավեսինով։

IGN-ի մեկնաբան Լուկաս Թոմասը խաղին զուսպ գնահատական է տվել և այն անվանել Magicag Drop-ի «բյուջետային» կրկնօրինակ։ Իր հոդվածում նա նշել է, որ անսովոր «գրքային» կողմնորոշումը սկզբում թվում է չափավոր հետաքրքիր, բայց միևնույն ժամանակ անարդարացված, իսկ որոշ ժամանակ անց դառնում է անհարմար։ Նա նաև գրել է, որ իր համար, որպես դալտոնիկ մարդու, դեղին և կանաչ գնդիկները գրեթե չեն տարբերվում, ինչի արդյունքում *Delbo* խաղալը նրա համար դժվար է։

## Ծանոթագրություններ

Կատեգորիա:2009 տեսախաղեր
Կատեգորիա:IOS խաղեր